Speaker het nie laaste sê - Politiek En Nasionale Nuus - Republikein
Friday, November 16th, 23:10:47
Speaker het nie laaste sê
04 March 2005 | Politiek en nasionale nuus
DIE Swapo-vreeskultuur en Nujoma-onderdanigheid op die vooraand van \'n politburo en sentrale komitee vergadering het gister in die Nasionale Vergadering sy kop uitgesteek toe besluit is om tog wel aanstaande week die wetsontwerp op die nasionale jeugdiens te bespreek.
Die nasionale jeugdiens is verlede jaar van die Ministerie van Hoër Onderwys, Opleiding en Werkskepping weggeneem en val nou regstreeks onder Staatshuis.
Voor die aanvang van die NV-verrigtinge het die Speaker van die Huis, dr. Mosé Tjitendero, daarop gewys dat nuwe wetsontwerpe net in die geval van dringendheid wel nog bespreek kan word.
Woensdag het dr. Tjitendero gesê die wetsontwerp vir die vestiging van die nasionale jeugdiens en die wysigingswetsontwerpe op die Polisiewet en die Wet op Immigrasiebeheer is te laat ingedien en sal moet oorstaan vir die nuwe Parlement om dit te bespreek.
\"Daar kan wel uitsonderings op dié reël wees en volgens die Minister van Hoër Onderwys, Opleiding en Werkskepping, mnr. Nahas Angula, val die nasionale jeugdiens in dié kategorie.\"
Mnr. Angula het in sy verduideliking aan die NV-lede gesê hy bevind hom nou in \'n moeilike posisie met dié dat die wetsontwerp vir later geskeduleer is.
\"Die Staatshoof het my opdrag gegee om die wetsontwerp in te dien en my daarmee vertrou,\" het mnr. Angula gesê.
Hy sê huidig verrig die nasionale jeugdiens \'n funksie sonder enige wetlike raamwerk, maar bloot in opdrag van \'n kabinetsbesluit. Dr. Tjitendero het ten spyte van besware deur opposisielede dat die tyd beperk is, besluit dat die wetsontwerp aanstaande Dinsdag ingedien en bespreek sal word.